O‘zbekiston bo‘yicha 700dan ortiq qishloq vrachlik punktlari qaytadan tashkil etiladi. Bu haqda Oliy Majlis Qonunchilik palatasi fraksiyalarida davlat dasturining 9 oylik ijrosi yuzasidan bo‘lib o‘tgan muhokamalar jarayonida sog‘liqni saqlash vaziri Alisher Shodmonov ma’lum qildi. Foto: zarnews.uz Kun.uz muxbiri xabar berishicha, davlat dasturi muhokamasida deputatlar olis hududlardagi aholiga tibbiy xizmat ko‘rsatish masalasida ko‘plab e’tirozlar bo‘layotgani va bu boradagi kamchiliklarni bartaraf etish yuzasidan savol bergan. Alisher Shodmonovning ma’lum qilishicha, yuqoridagi kabi e’tirozlar tahlil etilib, hududlar kesimidagi o‘rganishlar natijasidan kelib chiqqan holda respublika bo‘yicha 700dan ortiq qishloq vrachlik punktlarini qaytadan tashkil etish rejalashtirilgan. Vazirning so‘zlariga ko‘ra, bu masalada Prezident Administratsiyaga taklif kiritilgan.